Data: 1 de gener. Castellà: Año Nuevo. En alguns parlars es conserva la denominació popular ninou (del llatí anni novi, 'de l'any nou'). Actualment se sol fer servir Cap d'Any per designar el primer dia de l'any (l'1 de gener) i any nou per referir-se a l'any que s'estrena. Per això diem "nit de Cap d'Any" (la nit en què entrem en l'1 de gener) però "Bon Nadal i feliç any nou" (perquè es desitja felicitat per a tot l'any que comença). En el cas de noms propis que incloguin aquestes denominacions, respectarem la forma que la tradició o els organitzadors hagin fixat en cada cas. Així, parlem del "Concert de Cap d'Any" de Figueres, per exemple, però del "Concert d'Any Nou" de la Strauss Festival Orchestra (títol en català que fan servir els promotors a les sales del nostre país). Pel que fa al tradicional concert de l'Orquestra Filharmònica de Viena, solem referir-nos-hi com a "Concert de Cap d'Any".